Blcháč, Ján, poslanec NR SR (2024-04-16):
Ďakujem pekne za slovo, vážený pán predseda. Vážený pán minister, vážený pán spravodajca, kolegyne, kolegovia, chcem sa v úvode poďakovať ako predseda výboru pre financie a rozpočet všetkým, ktorí doteraz v rozprave vyjadrili podporu tomuto procesu, ktorý navrhuje vláda a ktorý je prerokovaný s predstaviteľmi Združenia miest a obcí Slovenska. Vlastne je to na ich žiadosť s Úniou miest Slovenska a taktiež s SK8, čo je organizácia združujúca samosprávne kraje. Predpokladám, že sa mi možno vo faktickej poznámke pán Lackovič ako viacnásobný povedzme starosta obce Hviezdoslavov, ak som si to dobre vygooglil, ospravedlní za to, čo tu narozprával o Liptovskom Mikuláši. Vyprosujem si, aby ste takéto nepravdivé informácie o Liptovskom Mikuláši, kde som primátorom mesta už štvrté volebné obdobie, aby ste ich roznášali a neviem, odkiaľ ich máte. Vy ste si všimli, že na vaše vystúpenie bolo najviac faktických poznámok. Vyprovokovali ste a mne to pripomenulo jeden taký, jednu takú anekdotu, keď bolo vypísané výberové konanie na pozíciu riaditeľa a prišiel taký chabo oblečený, neviem, ako bol aj duševne celkom nie a začal sa o tú pozíciu zaujímať a tá personálna riaditeľka mu hovorí, no áno, áno, viete čo, zajtra môžete nastúpiť, budete mať auto, sekretárku, telefón mobilný, samozrejme bez, bez limitu a plat, nástupný plat 7-tisíc a po troch mesiacoch budete mať 10-tisíc. A on na ňu pozerá a hovorí: veď nežartujte. A ona mu hovorí: no ale vy ste začali. Tak takáto, takúto anekdotu mi pripomenulo vaše vystúpenie, ktoré, ktoré sa mi nezhodovalo nejako s tým, že ste boli päť rokov starostom obce, neviem, koľko má obec Hviezdoslavov obyvateľov, ale iste to nie je malá obec a problémy všetkých obcí a miest sú zhruba rovnaké a preto by som očakával od vás vecné vystúpenie, ale, samozrejme, tak ako som povedal vo faktickej poznámke, bolo to angažované, angažovaná agitka voči vašim predstaveným, aby ste si urobili dobrú čiarku v Progresívnom Slovensku, ktoré predstavujete, za ktoré ste poslancom. No a teraz poďme na to. Viete, vy sa tu stále vraciate a stále tu vyčítate a stále tu hovoríte o niečom, že sa my tu nejak vychvaľujeme, že čo ideme urobiť. Nikto sa nevychvaľuje. Ide sa urobiť proces, ako sa urobil, tak ako tu bolo povedané, aj v minulom roku, keď sa dohodlo, že keď nám zobrali 750 miliónov eur, mestám, obciam, krajom, tak aspoň tých 250 sa takýmto spôsobom vrátilo. Časť ešte financií sa vrátilo vlani cez covidovú pomoc, Ukrajina a podobne. Presne neviem to číslo, ale potom ešte energetická pomoc, ktorá mala byť vo výške 108 miliónov. Samozrejme, vláda pána Ódora, ktorá bola tzv. úradnícka, nakoniec sa zistilo, že to je vláda Progresívneho Slovenska, tak nechcela dať tie peniaze tým samosprávam: my vám tých 54 miliónov nedáme, ktoré vám ešte patria, ktoré sú k dispozícii . No tak ďalšia rana, ďalší, ďalší zárez do pažby na vašej strane, na strane pána Ódora ako predstaviteľa vlády Progresívneho Slovenska. No a ďalšia rana pre rozpočty obcí. A takto sa to ťahalo ďalej. Vy hovoríte, a hovorí to aj SLOVENSKO, aj Progresívne Slovensko, máte také podobné, podobné názvy vašich strán. A hovoríte: ale my sme mali, viete, my sme mali covid a my sme mali Ukrajinu a máme a my sme mali ešte energetickú krízu a stále sa, nejakým spôsobom ste sa odvolávali, hlavne SLOVENSKO, bývalé OĽANO, keď vyše 50 % tých zákonov, čo sem prichádzalo, išlo bezdôvodne v skrátenom legislatívnom konaní. Ale ja vám poviem, že aký my máme covid, Ukrajinu a energetickú krízu. Ten, ten pojem sa volá, lebo ten fakt je jeden dátum a tým dátumom je 30. september 2023. Viete, čo bolo 30. septembra 2023; 15. mája 2023 nastúpila vláda Progresívneho Slovenska pána Ódora. Smiešne čo? (Povedané so smiechom.) Myslím, že pán Ódor teraz kandiduje, vedie kandidátku Progresívneho Slovenska do, do eurovolieb. Myslím, že to je tak. Ak sa mýlim, tak ma opravte. A takže... (Reakcie z pléna.) Pán predseda, ukľudnite pána Štefunka, nejaký je nervózny. A možno aj ďalších. Takže 30. september, viete? A od 15. mája do 30. septembra tu bol tiež nejaký čas, tiež sa niečo dialo alebo nedialo, no a, a potom, potom sa čudujeme, že sa teraz riešia veci nejako, povedzme napríklad v skrátenom legislatívnom konaní aj v tomto prípade. Keby boli bývali voľby, tak ako sa to očakávalo, keď padla vláda Eduarda Hegera, myslím, že to bolo 15. decembra ´22, a potom bola poverená, keď padla, tak sa očakávalo, že voľby budú v júni alebo v apríli, alebo v máji napríklad, no tak by to bolo celkom, celé úplne o inom, pretože by bol normálne prijatý rozpočet, bola by normálna diskusia, bol by čas na systémové riešenie, po ktorých voláte. Teraz sa musí logicky, keďže sa našťastie ten rozpočet stihol schváliť ešte pred Vianocami minulého roku, inak sa normálne schvaľuje, viete, v inom termíne, to viete zrejme, tak preto, preto možno teraz aj takéto niektoré skrátené legislatívne konania a preto aj možno nepochopenie aj zo strany pána Lackoviča ako dlhoročného starostu obce Hviezdoslavov a mal by teda mať skúsenosti napríklad aj s tým, že teraz nám to povedal vo faktickej poznámke, že sa rezervný fond napríklad nedá použiť na bežné výdavky, no dá, pán Lackovič, dá, dá, viete? Dá v niektorých prípadoch. No ale dobre, tak my, my teraz chceme podporiť návrh zákona, ktorý ide vyjsť v ústrety aspoň čiastočne mestám a obciam, ktoré to potrebujú. Nie je nikde napísané, že keď takáto možnosť bude napríklad v Liptovskom Mikuláši, pravdepodobne na ten rezervný fond nesiahneme, lebo Liptovský Mikuláš tak dobre hospodári, že zrejme nesiahne na tento rezervný fond, muselo by sa stať niečo výnimočné, čo nepredpokladám, a predpokladám, že tie daňové bonusy už zaniknú a že sa znovu dá niečo do normálnych koľají. Takže nie všetky obce, ale tie, ktoré to potrebujú, a ktoré naozaj, keď je len jedna alebo päť obcí, pôjde do nútenej správy, o ktorej možno niečo viete, ja o nútenej správe viem teoreticky, ale som ju našťastie nezažil a, a dúfam, že ani nezažijem, tak, tak tie obce sa môžu takto aspoň zachrániť, čo by bolo lepšie riešenie, ako keby mali ísť do nútenej správy. A to vám ešte pripomeniem, že bývalé OĽANO, vtedy vládnuca strana, nám tu navrhovala ďalší sek do rozpočtu miest a obcí, ak si spomínate tie voľnočasové poukážky, ktoré skončili nakoniec na Ústavnom súde. Nuž keby to ešte bola aj táto atómovka bývala prešla, tak dneska môžeme polovicu obcí zatvoriť. Takže chcem ešte raz vás požiadať, aby sme nerobili z tejto témy politiku, aby sme pochopili, že je to naozaj výsostne potrebná záležitosť, že sa nedá vyriešiť inak ako v skrátenom legislatívnom konaní, ak chceme, ak nechceme, aby v máji obce išli do nútenej správy, a preto by som vás chcel požiadať všetkých, ktorí ste tu, aj ktorí tu nie sú, ktorí budú hlasovať o tomto návrhu na skrátené legislatívne konanie, a ďakujem ešte raz kolegom, ktorí to podporujú, či už zo strany SaS alebo KDH, alebo aj niektorí kolegovia z Progresívneho Slovenska, že tak aj nakoniec urobia. Ďakujem pekne. (Potlesk.)